ไทยประกันฯรับพร้อมขายหุ้น
ไชยวรรณตั้งบริษัทที่ปรึกษา เปิดทางต่างชาติเข้าร่วมทุน
5 ธ.ค. 2555

ไชยวรรณตั้งบริษัทที่ปรึกษา เปิดทางต่างชาติเข้าร่วมทุน
ไทยประกันชีวิตเต้น ต่างชาติปูดขายหุ้น 20% ยันยังไม่ตัดสินใจ 
เมื่อวันที่ 3 ธ.ค.ที่ผ่านมา สำนักข่าวต่างประเทศได้อ้างแหล่งข่าวจากบริษัท ไทยประกันชีวิต เปิดเผยว่า กลุ่มไชยวรรณมีแผนจะขายหุ้นในสัดส่วน 20% ให้กับนักลงทุนต่างชาติ คิดเป็นเงินประมาณ 2,500 ล้านเหรียญสหรัฐ หรือประมาณ 7.5 หมื่นล้านบาท ซึ่งจะเป็นกรณีซื้อขายหุ้นหรือควบรวมกิจการที่ใหญ่ที่สุดในวงการประกันชีวิตไทย
อย่างไรก็ตาม นางดวงเดือน คงคาสวัสดิ์ ผู้อำนวยการฝ่าย กลุ่มสื่อสารองค์กร บริษัท ไทยประกันชีวิต ได้ออกมาเปิดเผยเมื่อวันที่ 4 ธ.ค.ว่า ผู้ถือหุ้นยังไม่ตัดสินใจในเรื่องนี้ แต่มีการว่าจ้างที่ปรึกษาเพื่อศึกษาความเหมาะสม และสภาวะตลาดประกันชีวิตในภูมิภาคนี้ เพื่อเตรียมพร้อมรับการแข่งขันที่อาจสูงขึ้นในอนาคต 
ปัจจุบัน อัตราการเติบโตของธุรกิจประกันชีวิตในภูมิภาคเอเชียอยู่ในเกณฑ์ดี โดยเฉพาะตลาดประกันชีวิตในภูมิภาคเอเชียตะวันออกเฉียงใต้ ยังเป็นตลาดที่มีแนวโน้มของการเติบโตสูง ประกอบกับความชัดเจนของการเกิดเออีซี ส่งผลให้เกิดกระแสการซื้อขายหรือการควบรวมของธุรกิจประกันชีวิตในภูมิภาคเอเชียค่อนข้างมาก
“ยอมรับว่า ที่ผ่านมามีนักลงทุนต่างชาติสนใจเข้ามาเจรจาอยู่หลายราย เนื่องจากเห็นว่าไทยประกันชีวิตเป็นบริษัทประกันชีวิตที่มีความมั่นคงสูง มีส่วนแบ่งการตลาดอยู่ในอันดับ 2 ของประเทศ และมีความเชี่ยวชาญการทำตลาดประกันชีวิตในไทยมายาวนาน” นางดวงเดือน กล่าว
นางดวงเดือน กล่าวว่า สถานะทางการเงิน ณ สิ้นไตรมาส 3 มีเกณฑ์การดำรงเงินกองทุนตามระดับความเสี่ยง หรือ RBC อยู่ที่ 356% สูงกว่าเกณฑ์ที่ คปภ.กำหนดคือ 125% และแม้ว่าในปีหน้าคปภ.จะกำหนดเกณฑ์ RBC เพิ่มขึ้นเป็น 140% แต่ไทยประกันชีวิตยังมีเงินกองทุนสูงกว่าเกณฑ์เช่นเดียวกัน ทำให้ไม่มีความจำเป็นในการขายหุ้นเพิ่มทุน เพื่อรองรับการปรับเกณฑ์ดังกล่าว
นอกจากนี้ เดือน ต.ค.ที่ผ่านมา ผู้ถือหุ้นบริษัท ไทยประกันชีวิต ได้มีมติเพิ่มทุนจดทะเบียนอีก 9,500 ล้านบาท เป็น 1 หมื่นล้านบาท เพื่อสร้างสถานะความแข็งแกร่งด้านการเงินให้ทัดเทียมกับบริษัทประกันชีวิตชั้นนำที่อยู่ในภูมิภาคอาเซียน นอกจากจะเป็นการเตรียมความพร้อมให้กับบริษัทเพื่อรองรับการขยายตัวและการแข่งขัน เมื่อประเทศไทยต้องเข้าสู่ประชาคมเศรษฐกิจอาเซียน ยังส่งผลต่อความเชื่อมั่นให้กับผู้เอาประกัน
สำหรับฐานะการเงินและผลการดำเนินงาน ณ ไตรมาส 3 มีสินทรัพย์รวม 1.95 แสนล้านบาท หนี้สิน 1.73 แสนล้านบาท ส่วนของผู้ถือหุ้น 2.21 หมื่นล้านบาท เงินกองทุน 3.84 หมื่นล้านบาท